2018/0228 (COD)

OZNÁMENIE KOMISIE EURÓPSKEMU PARLAMENTU



podľa článku 294 ods. 6 Zmluvy o fungovaní Európskej únie



o

pozícii Rady k prijatiu nariadenia Európskeho parlamentu a Rady, ktorým sa zriaďuje Nástroj na prepájanie Európy a zrušujú sa nariadenia (EÚ) č. 1316/2013 a (EÚ) č. 283/2014

1.Chronológia

Dátum predloženia návrhu Európskemu parlamentu a Rade

[dokument COM(2018) 438 final – 2018/0228 COD]: 6. júna 2018 Dátum stanoviska Európskeho hospodárskeho a sociálneho výboru: 19. septembra 2018 Dátum stanoviska Výboru regiónov: Dátum pozície Európskeho parlamentu v prvom čítaní: 10. októbra 2018 17. apríla 2019 Dátum predloženia zmeneného návrhu: 9. júna 2021 Dátum prijatia pozície Rady: 14. júna 2021

2.Cieľ návrhu Komisie

Nástroj na prepájanie Európy (NPE) je jedným z nástrojov financovania vo viacročnom finančnom rámci na roky 2021 – 2027. Všeobecným cieľom NPE je rozvíjať a modernizovať transeurópske siete v oblasti dopravy, energetiky a digitálnych technológií a uľahčiť cezhraničnú spoluprácu v oblasti energie z obnoviteľných zdrojov.

Pokiaľ ide o dopravu, cieľom NPE je prispieť k dobudovaniu základnej transeurópskej dopravnej siete do roku 2030 a súhrnnej siete do roku 2050. NPE podporuje aj modernizáciu siete TEN-T, najmä zavádzanie infraštruktúry pre alternatívne palivá a digitalizáciu dopravy. Okrem toho sa prostredníctvom NPE budú realizovať civilno-vojenské dopravné projekty dvojakého použitia.

V prípade energetiky sa kladie dôraz na prispievanie k rozvoju transeurópskych energetických sietí, ďalšej integrácii vnútorného trhu s energiou a interoperabilite sietí naprieč hranicami a sektormi; uľahčenie cezhraničnej spolupráce v oblasti energie z obnoviteľných zdrojov a umožnenie dekarbonizácie integráciou obnoviteľných zdrojov energie. V oblasti digitálnych technológií sa NPE zameriava na prispievanie k zavádzaniu bezpečných a zabezpečených digitálnych sietí s veľmi vysokou kapacitou a systémov 5G a k zvýšenej odolnosti a kapacite digitálnych chrbticových sietí v súlade s cieľmi európskej digitálnej pripojiteľnosti do roku 2025 a roku 2030.

3.Pripomienky k pozícii Rady

Pozícia Rady v prvom čítaní, ktorá bola prijatá 14. júna 2021, podporuje hlavné ciele návrhu Komisie. Medzi najdôležitejšie zmeny v porovnaní s návrhom Komisie patria:

Prvky rozpočtu, miery spolufinancovania

V súvislosti so závermi Európskej rady z 21. júla 2020 boli zahrnuté nové ustanovenia týkajúce sa osobitnej podpory z okruhu 1 klastra 02 Európske strategické investície na dokončenie chýbajúcich veľkých cezhraničných železničných spojení medzi krajinami čerpajúcimi finančné prostriedky z Kohézneho fondu. Komisia môže tieto ustanovenia podporiť.

Komisia môže akceptovať ustanovenia spresňujúce pridelené finančné krytie na politiku súdržnosti, v ktorých sa stanovujú dátumy, do ktorých sa budú uplatňovať určité stropy: 1. v prípade členských štátov, ktorých hrubý národný dôchodok (HND) na obyvateľa meraný na základe štandardov kúpnej sily a vypočítaný na základe údajov Únie za obdobie 2015 – 2017 je nižší ako 60 % priemerného HND na obyvateľa v EÚ27, sa zaručí 70 % zo 70 % sumy, ktorú previedli do NPE, do 31. decembra 2024; 2. celková suma pridelená na akcie v členskom štáte, ktorý čerpá finančné prostriedky z Kohézneho fondu, nepresiahne do 31. decembra 2025 170 % podielu daného členského štátu na celkovej sume prevedenej z Kohézneho fondu.

Komisia môže akceptovať úpravu orientačných percentuálnych podielov prideleného finančného krytia na politiku súdržnosti, v ktorej sa stanovuje, že 85 % krytia sa použije na akcie súvisiace s efektívnymi, prepojenými a multimodálnymi sieťami a 15 % krytia sa použije na akcie súvisiace s inteligentnou, udržateľnou, inkluzívnou, bezpečnou a zabezpečenou mobilitou.

Doplnilo sa ustanovenie týkajúce sa odvetvia dopravy, ktorým sa stanovuje strop vo výške najviac 10 % všeobecného finančného krytia, ktorý sa môže použiť na operácie kombinovaného financovania. Doplnilo sa ustanovenie, v ktorom sa spresňuje, že finančné krytie na politiku súdržnosti sa nesmie použiť na operácie kombinovaného financovania. Ustanovenia poskytujú flexibilitu, Komisia preto môže tieto úpravy akceptovať.

Doplnil sa strop, na základe ktorého sa najviac 15 % celkového rozpočtu pre energetiku rozdelí na cezhraničné projekty v oblasti energie z obnoviteľných zdrojov s možnosťou zvýšiť ho až na 20 %. Komisia môže túto zmenu akceptovať.

Stanovil sa strop, podľa ktorého sa najviac 1 % celkového rozpočtu môže použiť na technickú a administratívnu pomoc. Komisia môže túto úpravu akceptovať.